Mi a megelőlegezett CSOK?
A megelőlegezett CSOK-ot azok a  fiatal házaspárok igényelhetik, ahol legalább az egyik
        fél nem töltötte be a 40. életévét a kedvezményre vonatkozó kérelem benyújtásának időpontjában.
        A megelőlegezett CSOK támogatás összege megegyezik a mindenkor aktuális használt lakásra,
        új lakásra vagy falusi CSOK támogatásra elérhető összeggel.
      
      
        A gyermekvállalás teljesítésére előírt határidő egy gyermek vállalása esetén 4 év, két gyermek
        vállalása esetén 8 év, három gyermek vállalása esetén 10 év.
      
      
        A gyermekvállalás teljesítésére rendelkezésre álló időtartam a támogatási szerződés megkötésének
        napjától kezdődik.
      
      
        Abban az esetben, ha a fiatal házaspár a gyermekvállalást örökbefogadással kívánja teljesíteni,
        és a fővárosi és megyei kormányhivatal gyermekvédelmi és gyámügyi feladatkörében eljáró járási
        (fővárosi kerületi) hivatalának az örökbefogadásra való alkalmasságot megállapító határozatát a
        hitelintézet részére a gyermekvállalás teljesítésre vonatkozó határidő lejárta előtt bemutatja,
        a gyermekvállalás teljesítésére vonatkozó határidő két évvel meghosszabbodik.
      
      
        Falusi CSOK esetén: 
        Lehetőség van vállalt gyermek(ek)re kérni a Falusi CSOK-ot.
        Ebben az esetben a
      
      
        gyermektelen fiatal házaspár legfeljebb 3,
        egygyermekes fiatal házaspár 2,
        kétgyermekes fiatal házaspár további 1 gyermek születését vállalhatja.
      
      
        A vállalási határidők:
        egy gyermek esetén 4 év, két gyermek esetén 8 év, 10 millió forint összegű támogatás igénylése
        esetén – a vállalt gyermekek számától függetlenül – 10 év.
      
      
        A korszerűsítési munkákat a támogatási szerződés megkötésétől számított három éven belül kell
        teljesíteni, amelyet a hitelintézet helyszíni szemlét követően állapít meg. A korszerűsítéshez
        igényelt megelőlegezett családi otthonteremtési kedvezmény esetén a vállalt gyermek
        megszületésére vonatkozó határidőt a korszerűsítési munkák elvégzésének hitelintézet által
        történő megállapításától kell számítani.
      
      
        Lakás bővítése esetén a hitelintézet felmondja a támogatási szerződést, ha
      
      
        a támogatott személy a bővítési szándékától eláll,
        
          a családi otthonteremtési kedvezmény igénybevételének alapját képező bővítési munkák
          elvégzését a támogatási szerződésben meghatározott határidőn, de legfeljebb a bővítés
          megkezdésétől számított öt éven belül - vagy ha építési engedélyhez kötött munkálatok
          esetén a támogatott személy az építésügyi hatósági engedély hatálya meghosszabbítását
          a hitelintézet részére igazolja, az építési engedély meghosszabbított hatályának lejártáig
          - a támogatott személy használatbavételi engedéllyel vagy a használatbavétel tudomásulvételét
          igazoló hatósági bizonyítvánnyal vagy egyszerű bejelentés esetén a felépítés megtörténtét
          tanúsító hatósági bizonyítvánnyal a hitelintézet részére nem igazolja,
        
        
          a használatbavételi engedély kiállítása, a használatbavétel tudomásulvétele előtt a
          támogatási szerződés teljesítése más, a támogatott személynek felróható okból hiúsul meg.